Simon Emil Ammitzbøll (RV), 2008-04-10:
Jeg tror, at statens sikkerhed ligger os alle meget på sinde.
Jeg tror, vi alle her i Folketinget kan være enige om, at vi skal bekæmpe terror, bekæmpe terrorisme og bekæmpe terroristerne.
Det, der har været forespørgernes ærinde i dag,
er, at det sker på en måde, der ikke kompromitterer retsstaten.
For os er det stadig en svær proces, at man i dag først skal have en vurdering fra Politiets Efterretningstjeneste, der derefter indstiller til justitsministeren, der derefter indstiller til integrationsministeren, der så træffer en afgørelse.
Forespørgerne mener, at der mangler en domstolskontrol eller en domstolslignende kontrol med dette system.
Vi mener, at både Politiets Efterretningstjeneste, Justitsministeriet og Integrationsministeriet er en del af den udøvende magt og ikke en del af den dømmende magt.
Vi vil bare gerne være sikre på, at der er tale om terrorister, folk der planlægger terror eller gennemfører terror, vi vil gerne være sikre på, at man har haft en kontrol af den udøvende magts mistanke om, at der er tale om folk, der enten planlægger eller har udført terror.
Det er en retssikkerhedsmæssig problematisk tilstand, hvis folk kan blive udvist af Danmark alene på baggrund af mistanke hos den udøvende magt.
Det er også retssikkerhedsmæssigt krænkende for den danske befolkning, at det jo i virkeligheden ender med, at folk, som efterretningstjenesten, Justitsministeriet og Integrationsministeriet mener er terrorister, ender med ikke at komme i fængsel, men at få tålt ophold og gå frit omkring.
I virkeligheden er der tale om et dobbelt retssikkerhedsmæssigt problem.
Når det er sagt, må jeg også sige, at jeg er utrolig glad, og vi, alle forespørgerpartierne, er utrolig glade for den melding, som kom fra regeringen her i dag.
Jeg vil sige, at jeg var lidt gladere, da jeg hørte den formuleret med integrationsministerens ord, end da hørte den formuleret med justitsministerens ord.
Men lad det være.
Jeg vil faktisk gå så langt som at sige, at havde man for en uge siden henvendt sig til de tre partier, der i dag står for forespørgslen i Folketinget, og spurgt, om det ikke var en god idé at nedsætte et udvalg under ledelse af Integrationsministeriet, der skulle se på de retssikkerhedsmæssige aspekter i forhold til de udvisninger, der er af eventuelle terrorister, så havde vi syntes, at det var en utrolig god idé.
Man ville måske ligefrem have kunnet undgå en forespørgselsdebat i Folketinget om emnet.
Jeg mener faktisk, hvis integrationsministerens ord ellers står til troende, og det plejer de, at det her er en enorm sejr for SF, Enhedslisten, Det Radikale Venstre og det kor af juridiske eksperter, som vi har bakket op i den her sag, at man nu indser og indrømmer, at der er noget at komme efter - for at bruge statsministerens yndlingsudtryk - at vi nu kan gå ind og se, om der er nogle retssikkerhedsmæssige problemer i det her.
Så det arbejde vil vi afvente og se resultatet af.
Det kan godt være, det var mig, der ikke hørte godt nok efter, men jeg kunne i hvert fald godt lige tænke mig at høre, om der er en slutdato for, hvornår det arbejde forventes færdigt.
Jeg har forstået på statsministeren, at efter PET-kommissionen vil der fremover være slutdatoer for arbejder af den her karakter, så de ikke kan løbe i al uendelighed.
Med de ord vil jeg gerne sige tak for besvarelserne fra de to ministre, og jeg glæder mig til debatten med Folketingets partier.